Italiya futbol chempionatining B seriyasida halol o‘yin uchun yashil kartochka ko‘rsatiladi

2015/2016-mavsumda futbol bo‘yicha Italiya chempionatining kuchlilikda ikkinchi bo‘lgan divizioni (B seriyasi) matchlarida arbitrlar fair play (halol o‘yin) qoidalariga rioya qilgan o‘yinchilarga nisbatan yashil kartochka qo‘llashi mumkin bo‘ladi. Bu haqda Forza Italian Football portaliga tayanib, “TASS” xabar berdi.

Yashil kartochka o‘yin protokolida qayd etiladi. Shu tariqa, B seriyasi rahbariyati kartochka qo‘llanilishini sinovdan o‘tkazadi va uni boshqa divizionlarda ishlatish qanchalik maqsadga muvofiq bo‘lishini aniqlaydi.
B seriyasining birinchi turi o‘yinlari 5—6-sentabr kunlari bo‘lib o‘tadi.